Þegar margir hestar eu veikir er ekki mikið hægt að hestastússast . Sumir hestar eru að koma til og verður gaman að sjá hvaða lasarusar komast af sjúkralistanum á morgun . Birta litla hefur það gott og er ekkert veik enda tekur hún svaka spretti kringum mömmu sína með reglulegu millibili . Við vitum ekki enn hvaða litur verður endanlega á henni en höllumst að leirljósu eins og mamman . Þar sem hestastúss er í lágmarki þarf að setja orkuna í eitthvað annað og á þessu heimili er nú kippur í undirbúningi að repjuræktun . Já bóndinn ætlar að vera með tilraunaverkefni hér næsta eitt og hálfa árið og rækta repju til að búa til bíódísel . Þann dísel ætlar hann svo að nota á sveitatrukkinn og traktorinn á næsta ári . Þar sem hann ætlar að nota tún sem ekki hefur verið slegið lengi þurfti að dýpka skurði og kom maður með gröfu á föstudaginn og byrjaði að moka . Í gær vildi svo illa til að kaldavatns lögnin var eitthvað fyrir og fór í sundur . Lungann úr deginum fór því í að stoppa lekann og laga lögnina en undirbúningurinn heldur áfram í vikunni 🙂